Fælles holdning (EF) Nr. 38/2000

fastlagt af Rådet den 26. juni 2000

med henblik på vedtagelse af Europa-Parlamentets og Rådets direktiv om ændring af Rådets direktiv 94/55/EF om indbyrdes tilnærmelse af medlemsstaternes lovgivning om transport af farligt gods ad vej

(2000/C 245/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 71, stk. 1, litra c),

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter høring af Regionsudvalget,

i henhold til fremgangsmåden i traktatens artikel 251(3), og

ud fra følgende betragtninger:

(1) Arbejdet i Den Europæiske Standardiseringsorganisation (CEN) med hensyn til kvalitetssikring af transport af farligt gods er endnu ikke afsluttet; Kommissionen kan derfor endnu ikke udarbejde en rapport om spørgsmålet; fristen i artikel 1, stk. 2, fjerde afsnit, i direktiv 94/55/EF bør derfor ændres(4).

(2) De Forenede Nationers Økonomiske Kommission for Europa (FN/ECE) har endnu ikke afsluttet arbejdet vedrørende forskrifterne for tankbilers tyngdepunkt i bilag B til den europæiske konvention om international transport af farligt godt ad vej (ADR-konventionen). Fristen i artikel 5, stk. 3, litra b), i direktiv 94/55/EF bør derfor ændres.

(3) Det bør som følge af klimaforholdene være muligt for visse medlemsstater at anvende strengere standarder for visse former for udstyr, som benyttes i forbindelse med transport.

(4) Den Europæiske Standardiseringsorganisation (CEN) har endnu ikke afsluttet arbejdet vedrørende beholdere og tanke. Fristerne i artikel 6, stk. 4, i direktiv 94/55/EF bør derfor ændres.

(5) Der bør sikres overensstemmelse mellem bestemmelserne i direktiv 94/55/EF og de ændringer, der er nødvendige for at tilpasse bilagene til nævnte direktiv til den videnskabelige og tekniske udvikling.

(6) De frister, der i artikel 6, stk. 4, i direktiv 94/55/EF er fastsat for visse former for udstyr, bør forlænges. Definitionen af disse former for udstyr samt sidste frist for gennemførelsen af nævnte direktiv bør fastsættes efter proceduren i dets artikel 9.

(7) De i artikel 6, stk. 9, omhandlede undtagelser bør godkendes efter proceduren i artikel 9 i direktiv 94/55/EF.

(8) Medlemsstaterne bør have mulighed for at indrømme undtagelser for lokale transporter og forelægge sådanne undtagelser til godkendelse efter proceduren i artikel 9 i direktiv 94/55/EF.

(9) De nødvendige foranstaltninger til gennemførelse af dette direktiv bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(5).

(10) Det bør præciseres, hvilke betingelser der skal være opfyldt, for at en transport kan betragtes som en ad hoc-transport.

(11) Direktiv 94/55/EF bør ændres i overensstemmelse med det ovenfor anførte -

UDSTEDT FØLGENDE DIREKTIV:

Artikel 1

Direktiv 94/55/EF ændres sæledes:

1) Artikel 1, stk. 2, litra a), affattes således:

"c) transportvirksomhedernes kvalitetssikring i forbindelse med de i bilag C, punkt 1, anførte indenlandske transporter.

Anvendelsesområdet for de nationale bestemmelser vedrørende de i dette litra nævnte krav kan ikke udvides.

De pågældende bestemmelser ophører med at finde anvendelse, hvis tilsvarende foranstaltninger gøres bindende gennem fællesskabsbestemmelser.

Kommissionen aflægger senest to år efter, at en europæiske standard for kvalitetssikring af transport af farligt gods er trådt i kraft, beretning til Europa-Parlamentet og Rådet med en vurdering af de sikkerhedsmæssige aspekter i forbindelse med dette litra ledsaget af et forslag om forlængelse eller ophævelse af det."

2) Artikel 5 ændres således:

a) I stk. 2 ændres "randnummer 10599 i bilag B" til "den i bilag C, punkt 2, anførte særlige bestemmelse".

b) Stk. 3 ændres således:

- Litra b) affattes således:

"b) Medlemsstater kan dog opretholde særlige nationale bestemmelser om tyngdepunktet i tankbiler, som er registreret på deres område, indtil den særlige bestemmelse i bilag C, punkt 3, er ændret, dog senest til den 30. juni 2001 for så vidt angår tankbiler, som er omfattet af den særlige bestemmelse i bilag C, punkt 3, i overensstemmelse med den ændrede udgave af ADR, der gælder fra den 1. juli 2001, og senest til den 30. juni 2005 for så vidt angår andre tankbiler".

- Følgende nye litra tilføjes:

"c) Medlemsstater, hvor omgivelsestemperaturen regelmæssigt er lavere end - 20 °C, kan fastsætte strengere standarder for anvendelsestemperaturen for materialer til plastemballager, tanke og udstyr hertil, som er beregnet til brug ved indenlandsk vejtransport af farligt gods på deres område, indtil der i bilagene er indsat bestemmelser om passende referencetemperaturer for bestemte klimazoner."

3) Artikel 6 ændres således:

a) Stk. 3 affattes således:

"3. Medlemsstaterne kan på deres eget område tillade brug af køretøjer, som er fremstillet inden den 1. januar 1997, og som ikke opfylder dette direktivs bestemmelser, såfremt de er konstrueret i henhold til de nationale bestemmelser, der var gældende den 31. december 1996, og fortsat opfylder det krævede sikkerhedsniveau.

Tanke og køretøjer, som er fremstillet efter den 1. januar 1997, og som ikke opfylder bestemmelserne i bilag B, men som er konstrueret i overensstemmelse med de krav i dette direktiv, der var gældende på det tidspunkt, hvor de blev konstrueret, kan fortsat anvendes til indenlandsk transport indtil en dato, som fastsættes efter proceduren i artikel 9."

b) Stk. 4 affattes således:

"4. Medlemsstaterne kan opretholde de nationale bestemmelser, som var gældende den 31. december 1996, for så vidt angår konstruktion, brug og transportbetingelser for nye beholdere, jf. den i bilag C, punkt 4, anførte særlige bestemmelse, og for så vidt angår nye tanke, som afviger fra bestemmelserne i bilag A og B, indtil der i bilag A og B er indsat henvisninger til standarder for konstruktion og brug af sådanne tanke og beholdere med samme bindende virkning som bestemmelserne i dette direktiv, dog senest til den 30. juni 2001. Beholdere og tanke, som er fremstillet inden den 1. juli 2001, og som fortsat opfylder det krævede sikkerhedsniveau, kan stadig anvendes på de oprindelige vilkår.

Ovennævnte frister skal forlænges for beholdere og tanke, for hvilke der ikke findes detaljerede tekniske forskrifter, eller for hvilke tilstrækkelige henvisninger til relevante europæiske standarder ikke er indsat i bilag A og B.

Definitionen af de beholdere og tanke, der omhandlet i andet afsnit, og den seneste dato, på hvilken dette direktiv bringes i anvendelse på dem, fastlægges efter proceduren i artikel 9."

c) Følgende tilføjes i slutningen af stk. 6: "..., idet plastemballage, som højst kan rumme 20 liter, dog kan anvendes indtil senest 30. juni 2001."

d) Stk. 9 affattes således:

"9. Medlemsstaterne kan, hvis de forinden underretter Kommissionen herom, senest den 31. december 2002 eller indtil to år efter den seneste anvendelsesdato for de ændrede versioner af bilag A og B indføre lempeligere bestemmelser end dem, der er anført i bilagene, for så vidt angår indenlandsk transport, som kun involverer små mængder farligt gods, med undtagelse af materiale, der er radioaktivt i mellemsvær eller svær grad.

Medlemsstaterne kan, hvis de forinden underretter Kommissionen herom, senest den 31. december 2002 eller indtil to år efter den seneste anvendelsesdato for de ændrede versioner af bilag A og B indføre andre bestemmelser end dem, der er anført i bilagene, for begrænset indenlandsk, lokal transport.

De undtagelser, der er omhandlet i første og andet afsnit, skal anvendes uden forskelsbehandling.

Uanset ovenstående kan medlemsstaterne, hvis de forinden underretter Kommissionen herom, til enhver tid indføre bestemmelser, der svarer til bestemmelser, som andre medlemsstater har indført under henvisning til dette stykke.

Kommissionen undersøger, om betingelserne i dette stykke er opfyldt, og afgør efter proceduren i artikel 9, om de pågældende medlemsstater kan gennemføre disse undtagelser."

e) I stk. 10, andet afsnit, ændres "randnummer 2010 og 10602 i bilag A og B" til "de i bilag C, punkt 5, anførte særlige bestemmelser".

f) Stk. 11 affattes således:

"11. Medlemsstaterne kan udstede tilladelser, som kun gælder for deres eget område, til ad hoc-transporter af farligt gods, som er forbudt i henhold til bilag A eller B, eller som udføres på andre betingelser end dem, der er anført i bilagene, såfremt disse ad hoc-transporter er nøje defineret og tidsbegrænsede."

g) I stk. 12 ændres "randnummer 2010 og 10602 i bilag A og B" til "de i bilag C, punkt 5, anførte særlige bestemmelser".

4) I artikel 8 ændres "bilag A og B" til "bilag A, B og C".

5) Artikel 9 affattes således:

"Artikel 9

1. Kommissionen bistås af et udvalg for transport af farligt gods.

2. Når der henvises til denne artikel, anvendes artikel 5 og 7 i afgørelse 1999/468/EF, jf. afgørelsens artikel 8.

Fristen i artikel 5, stk. 6, i afgørelse 1999/468/EF fastsættes til tre måneder.

3. Udvalget vedtager selv sin forretningsorden."

6) Teksten i bilaget til nærværende direktiv tilføjes som bilag C.

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den ...(6). De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på datoen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 171 af 18.6.1999, s. 17.

(2) EFT C 329 af 17.11.1999, s. 10.

(3) Europa-Parlamentets udtalelse af 18.1.2000 (endnu ikke offentliggjort i EFT), Rådets fælles holdning af 26.6.2000 og Europa-Parlamentets afgørelse af ... (endnu ikke offentliggjort i EFT).

(4) EFT L 319 af 12.12.1994, s. 7. Senest ændret ved Kommissionens direktiv 1999/47/EF (EFT L 169 af 5.7.1999, s. 1).

(5) EFT L 184 af 17.7.1999, s. 23.

(6) Seks måneder efter dette direktivs ikrafttræden.

BILAG

"BILAG C

Særlige bestemmelser med hensyn til visse artikler i direktiv 94/55/EF

1. Indenlandsk transport som omhandlet i artikel 1, stk. 2, litra c), er følgende:

i) Transport af eksplosive stoffer eller genstande i klasse 1, hvis mængden af eksplosive stoffer eller genstande for hver enkelt transportenhed overstiger:

- 1000 kg for så vidt angår nr. 1.1, eller

- 3000 kg for så vidt angår nr. 1.2, eller

- 5000 kg for så vidt angår nr. 1.3 og 1.5.

ii) Transport af følgende gods i tank eller tankcontainere med en samlet kapacitet på mere end 3000 liter:

- klasse 2: gasser hørende under risikoklasse F, T, TF, TC, TO, TFC eller TOC

- klasse 3, 4.1, 4.2, 4.3, 5.1, 5.2, 6.1 og 8: stoffer, som ikke er opført i rubrik b) eller c) i disse klasser, eller som er opført i disse rubrikker, men med en farekode bestående af mindst tre signifikante kendetegn (dvs. ikke nul).

iii) Kolli i klasse 7 (radioaktive stoffer) af følgende art: kolli med fissilt materiale, kolli af type B(U) samt kolli af type B(M).

2. Den i artikel 5, stk. 2, omhandlede forskrift er randnummer 10599 i bilag B.

3. Den i artikel 5, stk. 3, litra b), omhandlede forskrift er randnummer 211128 i bilag B.

4. Den i artikel 6, stk. 4, omhandlede forskrift er randnummer 2211 i bilag A.

5. De i artikel 6, stk. 10 og 12, omhandlede forskrifter er randnummer 2010 og 10602 i bilag A og B."

RÅDETS BEGRUNDELSE

I. INDLEDNING

Den 18. maj 1999 forelagde Kommissionen Europa-Parlamentet og Rådet et forslag til direktiv om ændring af direktiv 94/55/EF om indbyrdes tilnærmelse af medlemsstaternes lovgivning om transport af farligt gods ad vej, baseret på EF-traktatens artikel 71, stk. 1, litra c)(1).

Europa-Parlamentet afgav udtalelse den 18. januar 2000(2), og Det Økonomiske og Sociale Udvalg den 22. september 1999(3).

Regionsudvalget meddelte ved skrivelse af 22. juli 1999, at det i forlængelse af Rådets anmodning om høring af 7. juni 1999 har besluttet ikke at afgive udtalelse.

Som følge af Europa-Parlamentets udtalelse forelagde Kommissionen den 25. april 2000 Rådet et ændret forslag(4).

Den 26. juni 2000 vedtog Rådet sin fælles holdning i overensstemmelse med EF-traktatens artikel 251.

II. FORMÅL

Formålet med Kommissionens direktivforslag er bl.a. at løse problemerne i forbindelse med anvendelsen af visse overgangsbestemmelser i direktiv 94/55/EF(5), der var gældende indtil den 31. december 1998.

Som følge af forsinkelsen i:

- arbejdet i CEN (Den Europæiske Standardiseringsorganisation) med hensyn til kvalitetssikring af virksomhederne (artikel 1, stk. 2, litra c), i direktivet) og konstruktion, brug og transportbetingelser for beholdere til gas i klasse 2 og tanke (artikel 6, stk. 4, i direktivet)

- arbejdet i Det Forenede Nationers Økonomiske Kommission for Europa (FN/ECE) med henblik på ændring af forskrifterne for tankbilers tyngdepunkt (artikel 5, stk. 3, litra b), i direktivet)

forslår Kommissionen, at fristen, der udløb den 31. december 1998, forlænges.

Endvidere tager forslaget sigte på at sikre sammenhængen mellem visse bestemmelser i direktivet og ændringerne i bilagene til ADR-konventionen (Europæisk aftale om international transport af farligt gods ad landevej).

Forslaget skal også præcisere visse undtagelser i direktivets artikel 6, behandlingen af disse på lang sigt samt proceduren for deres godkendelse.

III. ANALYSE AF DEN FÆLLES HOLDNING

Rådet har i sin fælles holdning og Kommissionen i sit ændrede forslag overtaget Europa-Parlamentets fire ændringsforslag.

Rådets holdning vedrører:

- i niende betragtning ændring 1 og i artikel 1, nr. 5, ændring 4 om ændring af artikel 9 i direktiv 94/55/EF

- i artikel 1, nr. 2, Europa-Parlamentets ændring 2 om tilføjelse af et nyt punkt i artikel 5, stk. 3

- i artikel 1, nr. 3, litra a), ændring 3 om ændring af artikel 6, stk. 3.

Den fælles holdning indeholder desuden følgende ændringer, som er i overensstemmelse med målsætningerne i Kommissionens ændrede forslag:

- artikel 1, nr. 2, litra b), første led, fastsætter, at artikel 5, stk. 3, litra b), i direktiv 94/55/EF i overensstemmelse med Kommissionens forslag giver medlemsstaterne mulighed for at opretholde deres nationale bestemmelser om tyngdepunktet i tankvogne, som er registreret på deres område indtil den 30. juni 2001. Der er tale om tankvogne, som er omfattet af den særlige bestemmelse i bilag C, punkt 3.

Til forskel fra forslaget fastsætter den fælles holdning, at denne dato udsættes til senest den 30. juni 2005 for så vidt angår tankvogne, som endnu ikke er omfattet af ovennævnte særlige bestemmelse

- i artikel 1, nr. 3, litra c), fastsætter den fælles holdning, at det i slutningen af artikel 6, stk. 6, skal tilføjes, at medlemsstaterne kan forlænge overgangsperioden indtil den 30. juni 2001 for plastemballage, som højst kan rumme 20 liter. I henhold til det gældende stk. 6 er fristen for at plastemballage på fem år fra fremstillingstidspunktet, dog senest 31. december 1998.

Artikel 6, stk. 6, i direktiv 94/55/EF fastsætter, at medlemsstaterne på visse betingelser på deres område kan gøre undtagelser fra direktivets bestemmelser om emballage. Overgangsperioden afhænger af emballagen.

Rådet mener, at denne undtagelse for småemballager, som anvedes til lokal distribution, i praksis kun vedrører distribution til den endelige forbruger og derfor ikke er til hinder for samhandelen i Fællesskabet

- i artikel 1, nr. 3, litra d), begrænser den fælles holdning den periode, hvor medlemsstaterne kan meddele Kommissionen undtagelser for transport på deres område af små mængder farligt gods og for transportoperationer af lokal art.

(1) EFT C 171 af 18.6.1999, s. 17.

(2) Endnu ikke offentliggjort i EFT.

(3) EFT C 329 af 17.11.1999, s. 10.

(4) Endnu ikke offentliggjort i EFT.

(5) Rådets direktiv 94/55/EF af 21. oktober 1994 om indbyrdes tilnærmelse af medlemsstaternes lovgivning om transport af farligt gods ad vej (EFT L 319 af 12.12.1994, s. 7).